“Die gelowige leraars, deur die Koning van die Kerk self geroep en toegerus, hou Hy in sy regterhand. Hy oefen absolute gesag oor hul uit. Hy beveilig hulle te alle tye. Soos ligtende sterre, sirkel hul onaantasbaar aan die uitspansel van Sy genade, oor sy bruidskerk asook oor die donkere en ligskuwe wêreld. Op onderskeie wyse moet die Kerk en die Universiteit – elkeen selfstandig (soewerein) op eie gebied, daartoe meewerk dat bedienaars van die Woord, soos sterre in hul God-verordende bane geplaas word, sodat ook die ligtende lampe – die gemeentes – op hul aangewese plekke tot verheerliking van God, altyd aan sy kerk en koninkryk diensbaar sal bly.”